Иджы Самарэ къытпоплъэ
«Уфа» (Уфа) — «Спартак-Налшык» (Налшык) – 1:0 (2:0). Уфа. «Динамо» стадион. Накъыгъэм и 25-м. ЦIыху 2900-рэ еплъащ.
Судьяхэр: Чернов (Мэзкуу), Шимарыгин (Сосновый Бор), Елеференкэ (Мэзкуу).
«Уфа»: Барановский, Аликин, Грачев, Тишкин, Засеев, Данилов, Киреев (Васильев, 46), Вильям, Сайтэ (Василенкэ, 77), Диегу, Заболотный (Маркосов, 84).
«Спартак-Налшык»: Коченков, Абазэ, Чернышов, Овсиенкэ (Багаев, 46), Суслов, Зинович, Руа, Буйтрагэ, Коронов (Аверьянов, 46), Сирадзе (Галин, 46). Гуэщокъуэ (Дорожкин, 65).
Топыр дигъэкIащ: Сайтэ, 45 (1:0).
Дагъуэ хуащIащ Чернышовым, Маркосовым, Зинович.
«Спартак-Налшыкым» и дежкIэ мы зэIущIэм зы мыхьэнэи иIэжтэкъым. Зэхьэзэхуэр иухыным иджыри зы джэгугъуэ иIэжу ди щIалэхэм ещанэ увыпIэр япэ дивизионым щаубыдат икIи премьер-лигэм кIуэн папщIэ хьэрхуэрэгъу къыхуэхъуным адэкIэ пэплъэ хъунут. Нэгъабэ етIуанэ дивизионым къыхэкIа «Уфа»-ми увыпIэ лъагэ иубыдакIэт икIи къыдэщIыну къэкIуахэр игъэгушхуэн фIэкIа нэгъуэщI къалэн иIэтэкъым.
КъыхукъуэкIа Iэмалыр къигъэсэбэпри, ди командэм и тренер нэхъыщхьэ Шыпш Тимур и футболист нэхъыфI зыбжанэм заригъэгъэпсэхуащ. Къапщтэмэ, зэрыщыту ихъуэжащ гъуащхьэхъумэхэр, куэд дыдэ къытхуэзыщIа гъуащхьауэ Медведевми бэуэгъуэ иритащ.
Командэхэм зэIущIэр хуэсакъыпэурэ ирагъэжьащ. Ахэр нэхъыбэу зыхущIэкъур я гъуэр зэрахъумэнырт. АрщхьэкIэ апхуэдэу екIуэкI хъунутэкъыми, хэгъэрейхэм зэрахабзэу, «Уфа»-р ипэкIэ кIуэтащ. Аращ япэ ебгъэрыкIуэныгъэ лъэщри къызэзыгъэпэщар: Даниловыр лъэщу щхьэкIэ зэуа топым Коченковыр пэлъэщащ.
АдэкIэ чэзур «Спартак-Налшыкым» къылъысащ. Ари къикIуэтынухэм ящыщтэкъым. 45-нэ дакъикъэм Буйтрагэ хэгъэрейхэм я гъуэр хигъэщIэным зы мащIэ дыдэщ иIэжар, арщхьэкIэ «Уфа»-м и гъуащхьэтет Барановскэм и Iэзагъ лъагэр къызыкъуихри, топым къригъэгъэзащ. Ар гущIыхьэ зыщыхъуа хьэщIэхэр зэщIэувыIыкIащ. Ар уфадэсхэм Iэзэу къагъэсэбэпри, ебгъэрыкIуэныгъэ псынщIэ къызэрагъэпэщащ икIи Японием къраша я гъуащхьауэ Сайтэ Йосуке Зинович Дмитрий IэщIэкIри, топыр Коченковым щхьэпридзащ — 1:0.
Загъэпсэхуным и пэ къихуэу топ къызэрыхудагъэкIам Шыпшыр игъэгубжьащ — мы зэIущIэм мыхьэнэ лъэпкъ имыIэжми, и щIалэхэр къыхагъэщIэну ар хуейтэкъым. ЕтIуанэ Iыхьэм къыщихьэжым абы футболистищ зэуэ ихъуэжащ. Абы къигъэлъагъуэрт «Спартак-Налшыкыр» ерыщу зэребгъэрыкIуэнур. Апхуэдэуи къэхъуащ. АрщхьэкIэ куэдрэ зэгъусэу къимыхьэу «Уфа»-м пэщIагъэувахэр щIагъуэу зэгурыIуэртэкъыми, Iуэхум зыри къикIакъым. Абы щыгъуэми хэгъэрейхэм бжыгъэр ягъэбэгъуэным мащIэ дыдэщ иIэжар — Карлос Диегэ зэуа топыр гъуэм и пкъом къигъэлъеижащ.
Арати, 1:0-у «Уфа»-р текIуауэ зэIущIэр иухащ. Абы и фIыгъэкIэ, хэгъэрейхэм еханэ увыпIэр яIыгъыу зэхьэзэхуэр кърахьэлIащ.
Япэ дивизионым и иужьрей джэгугъуэм ирихьэлIэу зэхэмыкIауэ къэнар ар зрагъэбгынэну етIуанэ командэрат. Япэу ар зи натIэ хъуа «Волгарь»-м «Химки»-р здилъэфащ, щэбэт кIуам абы и деж кIуауэ хигъащIэри.
Иджы фыщыдгъэгъуэзэнщ япэ дивизионым хэт адрей командэхэм иужьу ирагъэкIуэкIа зэIущIэхэм къарикIуа бжыгъэхэм. Мис ахэр: «Томь» (Томск) — «Ротор» (Волгоград) — 3:0, «Сибирь» (Новосибирск) – «Салют» (Белгород) — 1:1, «Химки» (Мэзкуу область) — «Волгарь» (Астрахань) – 2:4, «Балтика» (Калининград) – «Торпедо» (Мэзкуу) — 3:1, «Нефтехимик» (Нижнекамск) — «Металлург» (Новокузнецк) — 2:1, «Шинник» (Ярославль) — «Енисей» (Красноярск) — 0:0, «Петротрест» (Санкт-Петербург) — «Урал» (Свердлов область) — 0:0.
Гъуащхьауэхэм я зэпеуэм пашэныгъэр щиубыдащ «Урал»-м щыджэгу Гогниев Спартак. Ар 17-рэ къыхэжаныкIащ. Абы топитхукIэ къыкIэроху япэ дивизионым и гъуащхьауэ нэхъ Iэзэхэм яхыхьа Медведев Алексей.
Урысей Федерацэм футболымкIэ и япэ дивизионым 2012 — 2013 гъэхэм щекIуэкI зэхьэзэхуэр иухащ. Абы ещанэ увыпIэр къыщызыхьа «Спартак-Налшыкым» иджы къыпэщылъщ премьер-лигэм хуэзышэ пэщIэуэ зэIущIэхэр. Накъыгъэм и 30-м Самарэ къалэм абы япэ джэгугъуэр щIыпIэ «Крылья Советов»-м щыдригъэкIуэкIынущ, мэкъуауэгъуэм и 4-м Налшык ахэр етIуанэу щызэпэщIэувэнущ.
Жыласэ Заурбэч.
